Hve lífið getur verið kómískt og skemmtilegt . Allt í einu er bara árið búið . Ekki nóg með það heldur er nýtt ár þegar byrjað . Það er við hæfi að við hér í atvinnuleikhúsi Vestfjarða tyllum okkur við tölvuappartið og setjum niður helstu fréttir annó 2019 . Frumsýnt í Þjóðleikhúsinu Þetta var sannlega frumsýningarár . Því alls voru þrjú ný leikverk frumsýnd á árinu . Fyrst var það Dimmalimm sem frumsýnt var í Þjóðleikhúsinu 16. mars . Gaman er að geta þess að Kómedíuleikhúsið hefur átt farsælt samstarf við Þjóðleikhúsið síðustu ár og aldrei að vita nema framhald verði á því . Sýningunni var afskaplega vel tekið og eftir að ævintýrinu sleppti í Þjóðleikhúsinu var farið í leikferð um landið . Alls var Dimmalimm sýnt 33 sinnum á árinu og sýningar halda áfram á nýja árinu . Fyrsta sýning þessa árs verður 19. janúar í Hofi á Akureyri . Frumsýnt á Siglufirði 28. september var önnur frumsýning ársins , Með fjöll á herðum sér . Ljóðaleikur er tileinkaður er skáldinu Stefáni Herði Grímssyni . Flytjendur voru bræðurnir Elfar Logi og Þórarinn Hannessynir . Leikurinn var unnin í samstarfi við Ljóðasetur Íslands á Siglufirði . Við frumsýndum einmitt fyrir norðan nánar tiltekið í hinum frábæra sal Gránu á Síldarminjasafninu . Eftir það var skundað til borgarinnar og sýnt í Hannesarholti . Leikurinn verður áfram á fjölunum á þessu ári m.a. í Bókasafni Kópavogs núna í janúar . Frumsýnt á Tálknafirði Það er engin vitleysa að við séum kölluð leikhús landsbyggðarinnar . Við ekki bara ferðumst um landið árið um kring heldur einnig frumsýnum við um land allt . Þriðja leikverk síðasta árs var Leppalúði og var það frumsýnt á Tálknafirði 13. nóvember . Eftir það var farið í heljar mikla leikferð um landið og þegar árinu lauk hafði leikurinn verið sýndur nærri 20 sinnum . Þetta er þriðja jólaleikritið sem Kómedíuleikhúsið setur á svið frá stofnun . Viðtökur á Leppalúða voru frábærar og því höfum við sett stefnuna á það að færa árlega upp jólaleikrit og sýna það á landsbyggðinni . Hvað er betra til að stytta biðina en skella sér á jólaleikrit . Leiklistarmiðstöð Kómedíuleikhúsið hefur lengst af verið rekið úr heimahúsi . En árið 2019 varð breyting þar á þegar við gerðum samning við okkar góða bæ , Ísafjarðarbæ , um afnot af húsnæði að Vallargötu 3 . Rýmið sem um ræðir hafði staðið hlutverka og ljóslaust í nærri tvo áratugi . Það eru engar ýkjur að segja að þetta hafi verið okkur mjög kærkomið og mun auka starfsemi okkar til muna . Nú þegar hefur eitt leikrit verið æft þar , Leppalúði , og núna í janúar er það æft leikritið Iðunn og eplin . Auk þess hafa verið haldin grímunámskeið fyrir Grunnskólann á Þingeyri í Leiklistarmiðstöðinni og fyrir jól var sagan Aðventa lesin af íbúum Þingeyrar . Það má því segja að Leiklistarmiðstöð Kómedíuleikhússins að Vallargötu 3 Þingeyri sé að verða að einskonar leiksamfélagi . Árið 2019 var mjög ferðavænt ár . Alls sýndum við á 27 stöðum á landinu á árinu og í það heila voru sýningarnar 81 talsins . Móttökur voru hvarvetna dásamlegar . Á mörgum stöðum á landinu eru að myndast áhorfendakjarnar sem mæta duglega á sýningar okkar . Fyrir það erum við þakklát . Geta skal þeirra sem leggja okkur lið . Við eigum orðið gott bakland um land allt . Við viljum bara auka það og styrkja á nýja árinu . Og það ætlum við að gjöra með því að vera áfram dugleg að ferðast um landið með sýningar okkar . Tvo trúfasta styrktaraðila eigum vér og eru það Ísafjarðarbær og Uppbyggingasjóður Vestfjarða . Án þeirra væri starfsemi okkar sjálfhætt . Sjáumst í leikhúsinu ykkar um land allt á árinu 2020 . Vegni ykkur öllum allt að sólu . Þess óskar Kómedíuleikhúsið leikhús landsbyggðarinnar